Big Bad John

Big Bad John (מילולית: ג'ון הגדול הרע, בגרסה העברית ג'ון בריון) הוא שיר בסגנון מוזיקת הקאנטרי שנכתב ובוצע במקור על ידי ג'ימי דין. השיר יצא לאור בספטמבר 1961, ועד תחילת נובמבר אותה שנה הוא הגיע למקום הראשון במצעד בילבורד הוט 100. הוא הקנה לדין את פרס גראמי להקלטת השנה ב-1962, ובאותה שנה הוא היה מועמד לפרס גראמי לשיר השנה.

השיר וההמשכונים שלו מספרים סיפור טיפוסי של הפולקלור האמריקאי המזכיר את סיפוריהם של  או ג'ון הנרי . Big Bad John היה גם שמו של סרט טלוויזיה מ-1990 בכיכובו של דין.

השיר הושמע בתוכנית הטלוויזיה עמק הנהר האדום שהופקה ב-1982 על ידי רשות השידור-הטלוויזיה הישראלית על פי תרגום של אהוד מנור ובביצועו של דורי בן זאב ונקרא "ג'ון בריון".
תוכן השיר
השיר מספר על כורה מסתורי ושקט שזכה בכינוי "ג'ון הגדול" בשל גובהו, משקלו ומבנהו השרירי - "קומתו הייתה שישה רגל ושישה אינץ' ומשקלו 245 פאונד" (198 ס"מ ו-111 ק"ג. בתרגום של אהוד מנור "מאתיים סנטימטר ומאתיים קילוגרם"). הוא הגיע ככל הנראה מניו אורלינס, שם, ב"מכה חזקה מיד ימין ענקית", הוא לכאורה הרג גבר בקטטה על "מלכה קייג'ונית".

באחד הימים, נסדקה קורת תמך במכרה שבו עבד ג'ון. המצב נראה חסר תקווה, עד שג'ון "אחז בקורת עץ נפולה... וכמו עץ אלון ענק, פשוט עמד שם לבדו", ואז "נתן דחיפה אדירה", פתח מעבר ואפשר לעשרים הכורים האחרים להיחלץ. כאשר האנשים התכוונו להיכנס בחזרה למכרה עם כלים הנחוצים להצילו, המכרה כולו התמוטט והסברה הייתה שג'ון נהרג. המכרה לא נפתח שוב מעולם, אך לוח שיש הוצב בחזיתו ועליו נחקקו המילים "בתחתית המכרה הזה שוכב אדם גדול - ג'ון הגדול" (At the bottom of this mine lies one hell of a man – Big John). בכמה גרסאות אחרות של השיר שונתה השורה ל"שוכב אדם גדול, גדול" (lies a big, big man), כדי להחליף מה שנחשב לשפה גסה.
המשכונים
באוקטובר 1961 הקליטה  המשכון בשם "ג'ון הגדול שלי" . השיר מספר את הסיפור מנקודת מבטה של "המלכה הקייג'ונית" שהבריחה את ג'ון - את חיפושיה אחריו, ואז את הגילוי על מותו.

ההמשכון "המלכה הקייג'ונית" (The Cajun Queen) מ-1962, שנכתב ובוצע על ידי דין, מתאר את הגעתה של "קוויני", המלכה הקייג'ונית של ג'ון, שמצילה אותו מהמכרה ונישאת לו. בסופו של דבר היו להם "110 נכדים". האירועים המתוארים בשיר זה מוגזמים יותר בהשוואה לשיר המקורי. קוויני מקימה לתחייה את ג'ון הגדול כשהיא מנשקת את "שפתיו הכחולות הקרות, הוא מתחיל לנשום", ונדמה שהיא מחזירה אותו מעולם המתים. נראה שהשיר היה המשכון מידי של "ג'ון הגדול שלי" או כסיפור נגדי, שכן ג'ון ניצל.

ביוני 1962 הסיפור הגיע לידי סיום עם הגעתו של "ג'ון הקטן" (Little Bitty Big John), שלומד על מעשה הגבורה של אביו. סיפור זה סותר את ההמשכון הקודם, "המלכה הקייג'ונית", שכן בנו של ג'ון הגדול מעולם לא הכיר את אביו, וסוף הסיפור רומז שהוא נהרג במכרה ומעולם לא ניצל או הושב לחיים.

דירוגים וביקורת
בארצות הברית דורג השיר במשך חמישה שבועות במקום הראשון בבילבורד הוט 100, שבועיים במצעד שירי הקאנטרי, ותשעה שבועות במצעד השירים העכשוויים למבוגרים. הוא גם הגיע למקום השני בבריטניה.

השיר זכה בפרס גראמי להקלטת השנה, בעוד שהביצוע של דין הקנה לו מועמדות לפרס גרמי לביצוע הפופ הקולי הגברי .

התקליט Big Bad John and Other Fabulous Songs and Tales (ג'ון הגדול הרע ושירים ומעשיות נפלאים אחרים), בו הופיע השיר לראשונה, הגיע למקום 23 במצעד בילבורד הוט 100. הוא הופץ גם כצד ב' של השיר I Won't Go Huntin' with You Jake (אני לא אלך לצוד איתך ג'ייק), אך זכה לפופולריות רבה יותר בהשוואה אליו.

השיר מדורג לעיתים קרובות כאחד משירי הקאנטרי הטובים ביותר של שנות ה-60, ושל כל הזמנים.

ניקי סיקס מלהקת מוטלי קרו, ציין שג'ון הגדול הרע היה אחד השירים שהוא שמע בילדותו ושהשפיעו עליו רבות, יחד עם Helter Skelter של הביטלס.

השיר תורגם לעברית על ידי אהוד מנור בשם "ג'ון בריון", כחלק תוכנית הטלוויזיה עמק הנהר האדום שהופקה ב-1982 על ידי רשות השידור-הטלוויזיה הישראלית, ושהוקדשה לתרגומים של מנור לשירי קאנטרי מפורסמים. השיר בוצע על ידי דורי בן זאב והיה ללהיט בישראל.
יצירת השיר
קולומביה רקורדס שקלו לסיים את הקשר שלהם עם ג'ימי דין לפני שהוא הוציא את השיר, שכן לא היו לו להיטים מזה כמה שנים. דין כתב את התחלת השיר בטיסה מניו יורק לנאשוויל, שכן הוא הבין שהוא זקוק לשיר רביעי בסבב ההקלטות שקיים אז. בהמשך סייע לו רוי אקוף  ללטש את השיר.

ההשראה לדמותו של ג'ון הגדול הגיעה מהשחקן ג'ון מינטו, שאותו פגש דין בהקרנת קיץ של הסרט שובו של דיסטרי, ושגובהו היה 6 רגל ו-5 אינץ' (196 ס"מ). דין כינה אותו "ג'ון הגדול", והחל לחבב את צליל השם.

פסנתרן הקאנטרי פלויד קרמר , שנשכר לנגגן בהקלטת השיר, הגה את הרעיון לעשות שימוש בפטיש ובפיסת ברזל במקום נגינה בפסנתר. צליל זה הפך למאפיין ייחודי של ההקלטה.

קיימות כמה הקלטות ידועות של השיר שבוצעו על ידי דין. הבולטות מהן הן שתי גרסאות שונות של נוסח הכתובת על לוח השיש שהוצב בפתח המכרה. הנוסח המקורי הוא "בתחתית המכרה הזה שוכב אדם גדול - ג'ון הגדול" (At the bottom of this mine lies one hell of a man – Big John), שנחשבה לשנויה במחלוקת, שכן המילים hell of a man נחשבות לשפה גסה במידה מסוימת. בגרסה שהושמעה יותר בשידורי רדיו שונתה השורה ל"שוכב אדם גדול, גדול" (lies a big, big man). עם זאת, שורה מוקדמת יותר בשיר "דרך העשן והאבק של הגיהנום הזה מעשה ידי אדם" (Through the smoke and the dust of this man-made hell) נותרה ללא שינוי בשתי הגרסאות, ולא הייתה שנויה במחלוקת.

בפזמון החוזר של השיר נעשה שימוש בסוף שירו של דין PT-109 , המתייחס לג'ון פיצג'רלד קנדי.
פרודיות
בתקופת יציאתו של השיר בוצעו עליו פרודיות רבות.

הדי ג'יי מקליבלנד, פיל מקלין, יצר להיט שולי על דמות פחדנית בשם "סם הקטן העצוב" (Small Sad Sam) שיצא בדצמבר 1961.

הזמר-יוצר היהודי אורתודוקסי קאנטרי יוסי  הכניס מהתלה על השם "מויש הגדול הרע" (Big Bad Moish) באחד מאלבומי הילדים שלו.

היו שירים בתמה להט"בית כמו "ברוס הגדול" (Big Bruce) של סטיב גרינברג, ו"ג'ון הגדול המתוק" (Big Sweet John) של בן קולדר .

להקת הרוק-פופ ההומוריסטית הבריטית The Barron Knights  ביצעה את השיר "בונד הגדול הרע" (Big Bad Bond) אודות איש העסקים אלן בונד  ועל אתגר תחרות השיט גביע אמריקה.

גרסה צרפתית של השיר נוצרה בקוויבק, ונקראה "ז'מבון גדול" (Gros Jambon). הביצוע היה חד פעמי שהופק על ידי מנחה הטלוויזיה ריאל ז'יגר , אך משך את תשומת לב הציבור ובהמשך הוקלט ומכר מעל 300,000 עותקים.

באחת התוכניות של המופע של ג'ימי דין" , ביצע דין בעצמו יחד עם רולף הכלב פרודיה שנקראה "כלב גדול רע" (Big Bad Dog).
פרודיות פוליטיות
מועמדים למשרות פוליטיות השתמשו בשיר "ג'ון הגדול הרע" במשדרי התעמולה שלהם, תוך השארת הלחן והחלפת המילים בכאלו שיתמכו במצע הפוליטי שלהם.

באוסטרליה, פרודיה שחוברה על ידי ג'ון וינסנט בספטמבר 1971, ושנקראה "הבלדה על ג'ון גריי גורטון, עסקה בתקופת כהונתו של גורטון כראש ממשלת אוסטרליה.

בפרודיה של הסנאטור מטקסס ג'ון קורנין מ-2008, הוא הציג את עצמו כפוליטיקאי יוצא דופן, שביקש לשוב לסנאט כדי להיאבק על השבת הדברים על תקנם.

באותה שנה השתמשה הוועדה הדמוקרטית הלאומית בשיר בתשדיר שכוון נגד המועמד לנשיאות ג'ון מקיין הרפובליקני. בתשדיר כונה מקיין "אקסון ג'ון" (Exxon John) על רקע התרומות של תאגיד אקסון מוביל למסע הבחירות שלו והתמיכה של חברות נפט גדולות נוספות בו.

קישורים חיצוניים

 מילות השיר באתר Genius 

 Big Bad John ג'ימי דין, יוטיוב.
 ג'ון בריון, דורי בן זאב, יוטיוב.

הערות שוליים

קטגוריה:סינגלים מ-1961
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים בהוצאת קולומביה רקורדס
קטגוריה:סינגלים שהגיעו למקום הראשון בניו זילנד
קטגוריה:סינגלים שהגיעו למקום הראשון במצעד 100 סינגלי הפופ של קאש בוקס
קטגוריה:שירים על דמויות גבריות בדיוניות
קטגוריה:שירים שנכתבו על ידי אהוד מנור